艾兆禮周末出戰悉尼盃 卜定只為馬漢雅跑兩場
2024年04月10日 12:05
東網電視
更多新聞短片
艾兆禮本周悉尼盃坐騎「熱火環」,暫時被捧成大熱門。
艾兆禮周末就會身在澳洲披甲,出戰响蘭域馬場舉行嘅G1悉尼盃,屆時將會夥拍「熱火環」(Circlr Of Fire)出戰,而呢日賽日排位今日公布,騎者難得遠征澳洲,不過全日只跑兩場,清一色都係為馬漢雅效力,除咗「熱火環」之外,另一場就會係3歲表列賽南太平洋經典賽,將會夥拍Lively出戰。
雖然只得2匹坐騎,但就重質不重量,起碼出戰悉尼盃嘅「熱火環」,呢匹已故英女王名下愛駒,過往由司徒德爵士訓練表現不俗,而去年皇家雅士谷賽期,亦曾出戰G2女皇瓶賽得第4,及後易主轉往澳洲發展,2月至開始重新上陣,經過兩場接近熱身表現,上周末响蘭域由郭步陞取勝於2600米G2主席讓賽。
馬漢雅對於「熱火環」長途實力極具信心,贏完上場就鎖定目標,出戰周末舉行嘅3200米悉尼盃,目前更被捧成今場大熱,至於响今日嘅排位公布,「熱火環」將會响呢場17駒參戰賽事之中,抽排15檔。